b'\n_START_ARTICLE_\nVeronahka\n_START_PARAGRAPH_\nVeronahka oli 1400-luvulla k\xc3\xa4ytetty vero- ja maksuyksikk\xc3\xb6 Ruotsissa (ja siihen kuuluvassa Suomessa). Turkikset olivat tuolloin yleinen arvon mitta sek\xc3\xa4 maksuv\xc3\xa4line. Maksuv\xc3\xa4linein\xc3\xa4 k\xc3\xa4ytettiin my\xc3\xb6s kaloja, karjaa, humalaa ja viljoja. Maksuyksikk\xc3\xb6 vaihteli vuodenajoittain (talvella turkiksia, kes\xc3\xa4ll\xc3\xa4 muun muassa kapahaukea). Oravannahka oli tavanomainen veronahan tyyppi, mist\xc3\xa4 on per\xc3\xa4isin t\xc3\xa4m\xc3\xa4n toinen nimi: orava. Veroja maksettiin sek\xc3\xa4 kirkolle, ett\xc3\xa4 kruunulle (valtiolle) ja my\xc3\xb6s paikallisille virkamiehille, oikeuslaitokselle ja l\xc3\xa4\xc3\xa4ninherroille. Rahaveroihin siirryttiin ensimm\xc3\xa4isen\xc3\xa4 kirkollisverotuksessa 1500-luvulla._NEWLINE_Veronahkaa k\xc3\xa4ytettiin veroyksikk\xc3\xb6n\xc3\xa4 muun muassa Savossa. Kun 1500-luvulla siirryttiin turkisveroista viljaveroihin, veronahka tarkoitti arviopunnanmaata. My\xc3\xb6hemmin kansan k\xc3\xa4ytt\xc3\xa4m\xc3\xa4 veronahka eli orava vastasi 1/4 manttaalia, p\xc3\xa4\xc3\xa4t\xc3\xb6n orava 3/16 manttaalia ja oravanp\xc3\xa4\xc3\xa4 1/16 manttaalia.'